**PREDKLADACIA SPRÁVA**

Národný bezpečnostný úrad, ako ústredný organ štátnej správy pre kybernetickú bezpečnosť predkladá na rokovanie Legislatívnej rady vlády Slovenskej republiky „Návrh zákona, ktorým sa mení a dopĺňa zákon č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony“ (ďalej len „návrh zákona“) na základe schváleného Programového vyhlásenia vlády Slovenskej republiky na roky 2020-2024 a úlohy vyplývajúcej z návrhu Plánu legislatívnych úloh vlády Slovenskej republiky na II. polrok 2020.

Cieľom predkladaného návrhu zákona je posilniť legislatívnu úpravu v oblasti kybernetickej bezpečnosti, pričom sa zameriava na posilnenie právomocí príslušných vnútroštátnych orgánov. Predmetom návrhu zákona je precizovanie niektorých definícií, úprava procesného postupu pri certifikácii kybernetickej bezpečnosti, ktorá vyplýva z nariadenia Európskeho parlamentu a Rady (EÚ) 2019/881 zo 17. apríla 2019 o agentúre ENISA (Agentúra Európskej únie pre kybernetickú bezpečnosť) a o certifikácii kybernetickej bezpečnosti informačných a komunikačných technológií a o zrušení nariadenia (EÚ) č. 526/2013 (akt o kybernetickej bezpečnosti). V návrhu zákona sa ďalej zavádza inštitút blokovania a upravuje sa postavenie audítora kybernetickej bezpečnosti. V prílohe č. 1 sa precizuje prevádzkovateľ služieb v podsektore Letecká doprava, upravuje sa sektor Digitálna infraštruktúra a zo sektora Verejná správa sa vypúšťa podsektor spravodajské služby v rozsahu Slovenská informačná služba a Vojenské spravodajstvo.

Návrhom zákona sa zároveň na základe aplikačnej praxe upravujú niektoré ustanovenia zákona a súčasne ide o legislatívno-technickú úpravu niektorých ustanovení.

Návrh zákona v článku II novelizuje zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov, v článku III novelizuje zákon č. 351/2011 Z. z. o elektronických komunikáciách v znení neskorších predpisov a v článku IV novelizuje zákon č. 95/2019 Z. z. o informačných technológiách vo verejnej správe a o zmene a doplnení niektorých zákonov v znení zákona č. 134/2020 Z. z.

 Návrh zákona predpokladá pozitívny vplyv na rozpočet verejnej správy a pozitívny vplyv na podnikateľské prostredie. Návrh zákona nezakladá vplyv na informatizáciu spoločnosti, sociálne vplyvy, vplyvy na životné prostredie, na služby verejnej správy pre občana ani na manželstvo, rodičovstvo a rodinu.

 Návrh zákona nie je predmetom vnútrokomunitárneho pripomienkového konania.

Návrh zákona sa predkladá s rozporom s Republikovou úniou zamestnávateľov.

 Účinnosť predkladaného návrhu zákona sa navrhuje 1. marca 2021.